Extinderea rămâne una dintre cele mai de succes politici ale Uniunii Europene, o investiție geostrategică în pace, securitate, stabilitate și prosperitate pentru toți, a declarat Președintele României, Klaus Iohannis, joi, la Congresul PPE de la București.
Klaus Iohannis: Viitorul Republicii Moldova, Ucrainei și Georgiei este în interiorul UE, așa cum este și cazul pentru viitorul statelor din Balcanii de Vest
"Extinderea rămâne una dintre cele mai de succes politici ale Uniunii Europene, o investiție geostrategică în pace, securitate, stabilitate și prosperitate pentru toți, fie că este vorba de state membre ale UE sau de parteneri care s-au angajat pe o cale europeană. Este o forță transformatoare și abilitatea sa de a ralia țări și oameni în jurul valorilor și principiilor europene, spre binele tuturor, nu poate fi niciodată subestimată", a declarat președintele Klaus Iohannis în limba engleză, conform translatorului.
"Republica Moldova, Ucraina și Georgia sunt o parte integrantă a Uniunii Europene și viitorul lor este în interiorul Uniunii Europene, așa cum este cazul și pentru viitorul statelor din Balcanii de Vest. Partenerii noștri au făcut progrese incredibile. Cetățenii acestor țări cred în Uniunea Europeană și își doresc să fie parte a familiei europene. De aceea, nu ar trebui să îi dezamăgim", a adăugat șeful statului.